ועדת הכספים, כנסת 24, פרוטוקול מספר 193, 2022-01-03 11:45

אלכס קושניר: שלום רב, אני מתכבד לפתוח את הישיבה.

אלכס קושניר: על סדר-היום: הצעת תקנות מס הכנסה (שווי השימוש ברכב)(הוראת שעה), התשע"ו - 2015 (תיקון), התשפ"ב – 2021.

אלכס קושניר: רשות המיסים, אני מבקש להציג את התקנה.

גיא גולדמן: התקנות הן תקנות הקלה בשווי שימוש.

גיא גולדמן: הוראת השעה פקעה בסוף השנה הזאת לרכבים היברידיים, פלאג אין ורכבים חשמליים.

גיא גולדמן: נטליה מירנצוב הכלכלנית שלנו מחוברת בזום, אשמח שתפרט את הרקע לשווי השימוש המעודכן.

גיא גולדמן: בינתיים אני אומר, שהתקנות לא נועדו לעודד שימוש ברכבים ירוקים למרות שיש מכשירים אחרים במס קנייה וכיוצא באלה להקלה בנושאים האלה אלא נועדו לבטא את שווי השימוש האמיתי, כיוון ששווי השימוש ברכבים הירוקים הוא נמוך יותר מאשר ברכבי הבנזין.

גיא גולדמן: לכן כשמתייחסים לכל הנושא הזה יש לזכור, שלפחות הממשלה לא חשבה על הכוונת שינוי התנהגות אלא למסות מס אמת את מי שמשתמש ברכבים הירוקים.

גיא גולדמן: התקנות שהוגשו לכם, יש בהם לגבי רכבים חשמליים הגדלה של סכום ההפחתה ל-200 שקלים, למיטב זיכרוני מ-1,000 שקל ל-1,200, ולרכבים פלאג אין ורכבים היברידיים צמצום ההפחתה ב-100 שקל, מ-500 ל-400 בהיברידי.

גיא גולדמן: התוקף להוראת השעה הוא לשנתיים נוספות, לא במטרה להחזיר, לעבור למצב ללא הטבה עוד שנתיים אלא רק בלבחון מחדש בדיוק את גובה ההטבה כפי שנעשה כרגע.

אלכס קושניר: בבקשה.

נטליה מירנצוב: שלום.

נטליה מירנצוב: אציג את הנושא.

נטליה מירנצוב: יש לנו עקרונית שיטת חישוב של שווי שימוש שמבוססת על מחיר המחירון כפול 2.48% לחודש.

נטליה מירנצוב: ברכבי טכנולוגיה, בגלל שמדובר ברכב חסכוני, ומחיר הרכישה שלו גבוה מרכב רגיל, נדרשת התאמה שאנו מבצעים.

נטליה מירנצוב: מהתחלת השיטה של שווי שימוש אנו מבצעים את ההתאמה הזאת ורק מפעם לפעם מעדכנים את הסכומים, מאריכים את ההוראה.

נטליה מירנצוב: כרגע אנו מציעים את הסכומים שרשמנו בשווי שימוש בהפחתה לרכב היברידי 400 שקל במקום 500.

נטליה מירנצוב: ברכב חשמלי – עשינו חישוב עדכני ויוצא סכום גבוה יותר - 1,200 שקל.

נטליה מירנצוב: רכב חשמלי הוא מאוד חסכוני ביחס לרכב רגיל, ונכנסו גם כלי רכב יחסית יקרים.

נטליה מירנצוב: זו ההתאמה שאנו מציעים.

נטליה מירנצוב: הבאנו גם בחשבון את הסוגיה שהעלו בפנינו שחלק מהעובדים, כנראה חלק ניכר, מבצע טעינה מהבית, אז הכנסנו פה סכום נורמטיבי.

נטליה מירנצוב: זה לא סכומים גבוהים אבל שיהיה סוג של הפחתה בשווי שימוש כדי שנתחשב גם בטעינה ביתית.

ינון אזולאי: משנה מה גובה סכום הרכב?

אלכס קושניר: לא.

אלכס קושניר: אנחנו מצד אחד מנסים לעודד מעבר לאנרגיה ירוקה ורכבים חשמליים, ומצד שני, כל פעם אנו מזעזעים את השוק ומשנים את ההתנגדות שלו על ידי שינוי כל מיני קריטריונים.

אלכס קושניר: לכן אני מבקש שבתקנה שאתם מציעים שווי השימוש לרכב היברידי ולרכב עם פלאג אין לא ישתנה – יישאר כפי שהיה, כי חלק מהאנשים כבר רכשו את הרכבים האלה, וזקיפת ההטבה שלהם פתאום.

אלכס קושניר: דבר שני שאני מבקש, להאריך את הוראת השעה עד סוף שנת 2025, וגם זה מתוקף הבנה, שאנו חייבים לתת ודאות לשוק – אחרת גם אם תיתן לעוד שנתיים, המשמעויות של הוראת השעה הזאת עבור הליסינג וחברות אחרות, היא כזו שהם נמצאים שוב באי-ודאות.

אלכס קושניר: אם אנחנו מבינים ורוצים והדירקטיבה של הממשלה הזאת היא לעודד שימוש ברכבים ירוקים יותר, גם היברידיים, גם חשמליים וגם פלאג אין, אין שום סיבה שכאן נעודד את המצב ההפוך או לפחות נפגע במוטיבציה של שימוש ברכבים האלה.

אלכס קושניר: לכן אני מבקש להכניס את התיקונים שכרגע מניתי לתוך התקנות, כי אני חושב שאני מבטא את עמדתם של כל חברי הכנסת.

אלכס קושניר: אני חושב שזה חשוב ואין סיבה לזעזע, בדיוק במקום שאנשים מתחילים לאט-לאט להתרגל לרכבים האלה ולשימוש ברכבים ירוקים יותר.

אלכס קושניר: בבקשה, ינון.

ינון אזולאי: תודה, אדוני היושב-ראש.

ינון אזולאי: אחרי שאמרת את הדברים, זה רק לברך על ההנחיה שביקשת שיעשו.

ינון אזולאי: אני חושב שזה ראוי.

ינון אזולאי: רק להוסיף על זה עוד דבר קטן – אנו יודעים שכרגע יש בעיה בייבוא, אז בכלל אין ודאות.

ינון אזולאי: אלה שיש להם הרכבים, נשארים כרגע עם הרכבים, ואלה שרוצים להזמין רכבים חדשים, זה רק יחזק אותם שאם תהיה ודאות עד 25', זה רק יחזק את שיקול הדעת שלהם להביא דווקא רכבים ירוקים, לכן מה שרציתי לומר יתרת בדברים ואנו מודים לך על כך.

אלכס קושניר: שלמה.

שלמה קרעי: תודה, אדוני יושב-הראש.

שלמה קרעי: קצת מוזר לי שכשמתעסקים בעניין שווי שימוש ברכב, ההתעסקות היא בעיניי בסוג של זוטות.

שלמה קרעי: להגדיל פה קצת, להקטין פה קצת.

שלמה קרעי: שווי שימוש ברכב זו סוגיה שצריך לדון בה דיון מאוד משמעותי.

שלמה קרעי: כשגיא אמר שאנו רוצים שיהיה מס אמת, שווי שימוש ברכב זה לא מס אמת, גיא.

שלמה קרעי: אתה מדבר על מס אמת.

שלמה קרעי: כשיש טכנאים, כשיש רכבי שירות שמשלמים שווי שימוש ברכב, כשהרכב הוא רכב עבודה, ורק בגלל שאין למעביד שלהם כסף לתת להם את הרכבים הגדולים מאוד – יש הסילברדו או סוגי רכב האלה שלא זוקפים עליהם בכלל שווי, הם משלמים הרבה כסף במשכורת, כשזה רכב עבודה.

שלמה קרעי: אם אתה מדבר על מס אמת – אתם חייבים להביא לכאן תקנות שישנו את העניין הזה מהקצה אל הקצה.

שלמה קרעי: אני שומע על זה מהרבה אנשים - טכנאים של חברת חשמל, של חברות פרטיות, רכבי עבודה.

אלכס קושניר: יותר מזה – על רכב שהוא בן עשר שנים ורכב חדש אתה משלם שווי הטבה.

שלמה קרעי: שנייה, זו נקודה אחת.

שלמה קרעי: הנקודה השנייה, יש לי הצעת חוק על זה של הכפלת שווי השימוש בפחת.

שלמה קרעי: לא ייתכן שאשלם אחרי ארבע, חמש שנים אותו שווי שימוש על רכב חדש.

שלמה קרעי: או יהיה פחת קבוע שנקבע כל שנה 10% פחות או יהיה מנגנון.

אלכס קושניר: מצד שני אתה מעודד שימוש ברכבים ישנים.

אלכס קושניר: זה אמביוולנטי.

שלמה קרעי: ועדיין זה לא מס אמת.

שלמה קרעי: כשאתה זוקף שווי שימוש לפי שווי רכב חדש, זו בעיה.

שלמה קרעי: מי שיש לו יכולת לקנות רכב חדש או לקבל רכב חדש מהמעביד, יקבל.

שלמה קרעי: בשביל עוד תוספת הוא לא ימשיך עם רכב ישן שעושה לו בעיות.

שלמה קרעי: אבל בעיקר אני מדבר על טכנאים, רכבי שירות, אנשים שהרכב מיועד רובו ככולו לעבודה, הוא רכב עבודה, ומשלמים שווי שימוש כי הם לא הגיעו לרף של הרכבים האלה שהם רכבי עבודה וגם לא זוקפים עליהם בכלל שווי.

שלמה קרעי: אלה תקנות שאתם צריכים להביא לכאן, גיא.

שלמה קרעי: לא משחקים כאלה וזוטות.

שלמה קרעי: תודה.

אלכס קושניר: ולדימיר בליאק.

ולדימיר בליאק: תודה רבה, אדוני היושב-ראש.

ולדימיר בליאק: אני מסכים איתך לחלוטין שנכון להאריך את התקנות.

שלמה קרעי: סליחה – אני מסכים איתך במה שאמרת.

ולדימיר בליאק: ולתת ודאות לשוק.

ולדימיר בליאק: אין שום סיבה להוריד את ההטבה מהרכב ההיברידי.

ולדימיר בליאק: יש כאן אנשים שרכשו את הרכבים ויש אנשים שנכנסו לעסקאות הליסינג לפי השווי שהיה קיים, לפי ההטבה שהיתה קיימת.

ולדימיר בליאק: אני לא רואה סיבה לפגוע בהם.

ולדימיר בליאק: אני גם מסכים עם חברי שלמה, שאנו חייבים לעשות פה חשיבה מחודשת לגבי כל הנושא של השווי, גם לגבי רכבים שלא חדשים, גם לגבי רכבי עבודה, וגם אחוז עצמו, אני חושב שזה אחוז גבוה מדי, 2.48.

ולדימיר בליאק: חשבתי על כך עוד בפרקטיקה המקצועית שלי וגם היום.

ולדימיר בליאק: חייבים לעשות פה רפורמה גדולה, חשיבה אחרת שתביא למצב שאנשים ישלמו מס אמת ולא מס שמשלמים היום.

ולדימיר בליאק: תודה.

אלכס קושניר: יוראי.

יוראי להב-הרצנו: תודה רבה, אדוני היושב בראש.

יוראי להב-הרצנו: אני מצטרף לרוח הדברים שלך וגם להנחיות הקונקרטיות שלך.

יוראי להב-הרצנו: מדינת ישראל חייבת לעודד את המעבר לאנרגיות מתחדשות.

יוראי להב-הרצנו: חלק מהתהליך הזה הוא לעודד אנשים לעבור לרכבים חשמליים.

יוראי להב-הרצנו: התחלתם, נציגי האוצר, להסביר איך מגלמים שווי שימוש.

יוראי להב-הרצנו: אנו צריכים לעשות שימוש בכל הכלים הרגולטוריים שעומדים לרשותנו.

יוראי להב-הרצנו: המיסוי הוא כלי מרכזי כדי לוודא שאנשים בוחרים רכבים נקיים יותר, ירוקים יותר, מזהמים פחות.

יוראי להב-הרצנו: לכן אני מבקש להצטרף לשתי הדרישות של היושב-ראש – ראשית, לא לשנות את ההטבה שניתנת לרכבים היברידיים ופלאג אין שכבר נכנסו לתהליך, שיש להם אינטרס הסתמכות בכך שבחרו רכבים מתוך ציפייה לשלם סכום מסוים, ושנית, להאריך את גובה ההטבה שניתנת לרכבים חשמליים עד 2025.

יוראי להב-הרצנו: זה נכון גם בהיבט של היציבות והוודאות אבל בעיקר בהיבט של המסר שבוקע מהמקום הזה שאנחנו קוראים לעם ישראל לרכוש בעיקר רכבים חשמליים.

יוראי להב-הרצנו: אני אישית חושב שגם חברי הכנסת ובכלל כל ציי הרכב הממשלתי צריך לעבור לרכבים חשמליים.

יוראי להב-הרצנו: כשאנחנו נשתמש ברכבים החשמליים ונראה שאין רשת הטענה מספיק טובה, אולי אז זה ייתן דחיפה משמעותית יותר למדינה, למשרד התחבורה לבצע את ההתאמות הנדרשות ולוודא שרשת הטעינה בכל רחבי ישראל מבוצעת כהלכה.

יוראי להב-הרצנו: תודה רבה לך אדוני.

אלכס קושניר: יעקב אשר.

תודה רבה, אדוני היושב-ראש.

קודם כל, אני בעד התיקונים שצריך לעשות אותם.

אני רוצה לומר לאדוני, שבכנסת הקודמת קודמת, בקדנציה הקודמת, היה פה חבר פעיל מאוד בוועדה - עורר פורר.

אחד הדברים שהוא וגם אני הצטרפתי לעניין הזה במסגרת עזרה לעסקים וכו', דובר ועלה הנושא של שווי שימוש רכב, כפי שאמר קודם חבר הכנסת קרעי, לגבי רכבי עבודה.

יש פה עיוות גדול מאוד בעניין הזה.

לפי הבקשה של עודד, הוקם צוות מטעם ועדת הכספים.

יושב-ראש הוועדה הרב גפני הקים צוות כזה.

אני זוכר שהיו פה כמה דיונים סוערים בעניין, ומתכוון במיוחד לעודד שהוביל את העניין.

יש פה עיוות גדול, כי המעסיק רושם את הרכב הזה כרכב צמוד, הוא בעצם רכב עבודה.

לא מתחשבים לא בעניין אם הרכב מלא עם כבלים.

אני זוכר את הדימויים שעודד נתן בזמנו.

לכן אני חושב שאתה צריך להרים את הכפפה הזאת, לחדש את הדיונים בעניין, כדי שהמס יהיה מס אמת כי בדרך כלל זה נופל על אנשים שמקבלים את המשכורות הנמוכות ביותר ועובדים הכי קשה.

נקודה שנייה, כשמדברים על שווי רכב ומס אמת יש עיוות – לא התחיל בממשלה הזאת, אבל הוא עיוות מובנה.

יוצא מצב שעובדים שאינם משתמשים ברכביהם בשבתות וחגים, שזה חלק גדול מהאוכלוסייה, גם חרדים, גם דתיים וגם שומרי מסורת, משלמים את המיסוי יותר גבוה ממה שהם צריכים לשלם באמת, כי כשתיקח בחשבון את העובדה, שפרמיות הביטוח, צריכת הדלק, הבלאי לרכב נמוכים כי רכב לא בשימוש שבתות וחגים, כל החישוב של שווי הרכב הוא אחרת, ואמור להיות נמוך עבור העובדים האלה.

אני יודע שזה דבר שמסובך לעשותו אבל הוא צודק, גם אם זה עוזר לאנשים הדתיים או החרדים.

יש דברים שהם צודקים.

בחישוב שנתי מדובר ב-58 ימי שבתות וחגים, וזה מבוסס על חישוב שעשו בזמנו שיש להפחית.

יש גם הצעת חוק שלי בעניין הזה, אני מקריא מדברי ההסבר, שמוצע להפחית את שווי השימוש ברכב לשומרי שבת וחג בעניין פקודת מס הכנסה ב-15% בכפוף להצהרה של העובד.

לגבי ההצהרה - לקראת הקריאה השנייה והשלישית נגבש את זה.

ולדימיר בליאק: בוא גם נעשה מדרגות מס שונות.

אומר אזולאי וצודק - בביטוח יש התחשבות בעניין.

גם בשכירות.

ולדימיר בליאק: ביטוח זה משהו אחר, אם אתה לא משתמש ברכב בשבת.

אלכס קושניר: לגבי שווי שימוש, נכון מה שאמרת, עודד פורר קידם את זה בכנסת הקודמת וגם אנו כמפלגה רואים בזה צורך לעשות את השינוי הזה.

אלכס קושניר: לא זנחנו את זה, אנו עובדים על זה.

אלכס קושניר: הנושא מאוד מורכב, אבל גם המצב של היום שאותו עובד שמשתמש ברכב שלו רק לצורכי עבודה, והדימויים שאנו מכירים של טכנאים שהטנדר שלו מלא בחלקי חילוף למיניהם, בטוח לא לוקח את הרכב הזה כדי לקחת את הילד ללונה פארק – לוקח רכב אחר, וגם רכבים שהם ישנים יותר משלמים לפי שווי של רכב ישן – יש פה הרבה מאוד עיוותים וכנראה נצטרך לעשות עבודה בנושא.

אלכס קושניר: במסגרת אותו דיון גם אפשר לבדוק את מה שאתה אומר למרות שאני אינסטינקטיבית לא חושב שזה נכון.

זה אינסטינקט מובנה פוליטי.

אני מדבר על המקצועי.

אלכס קושניר: לא קשור.

אלכס קושניר: אם אני אדם לא דתי, אבל מחליט שבשבת אני לא נוסע, איך זה עובד?

זו שאלה שצריך למצוא את הפתרון שלה.

ולדימיר בליאק: אגב האינסטינקט המובנה שלי הוא מקצועי בלבד.

מצוין.

לכן אני בטוח שתתמוך בזה.

אני מזכיר לך, כשהיינו צעירים, כולנו זוכרים כשהיה מחסור בדלק, אז היו מדבקות, כל אחד בחר לעצמו את היום שהוא לא נוסע בו, על חלונות האוטו.

של משרד הרישוי.

לדעתי זה היה בשנות ה-70'.

כל הדתיים ושומרי שבת – ראית על הרכבים, לפי השי"ן ידעת שהם דתיים.

השאר בחרו ימים אחרים.

ולדימיר בליאק: ברור לך שאין דרך לאכוף את זה.

לא בטוח.

לכן נשב ונגייס את כושר המקצועיות שלך.

בסוף העובדים האלה נפגעים בגלל אמונתם.

ואנחנו מדינה דמוקרטית ויהדות.

לא רוצים שאדם ייפגע בגלל האמונה שלו.

לכן אני מבקש מיושב-ראש הוועדה, שאני יודע שלא אוהב עוולות, להעלות את זה גם באותם דיונים.

אנסה לקדם את הצעת החוק שלי.

בזמנו היה חבר הכנסת סלומינסקי שהיה חתום איתי על הצעת החוק.

זה לא רק חרדים.

גם אנשים רגילים.

תודה, אדוני.

אלכס קושניר: אני חושב שחרדים הם אנשים רגילים לכל דבר.

אלכס קושניר: אופיר כץ, בבקשה.

אופיר כץ: תודה, אדוני היושב-ראש.

אופיר כץ: אהיה קצר כי לרוב הדברים שנאמרו פה אני מסכים לחלוטין.

אופיר כץ: הנושא של רכבי העבודה זה עוול שעושים לאותם נהגים שמשלמים אבל לא מקבלים בחזרה, לא יכולים להשתמש ברכב.

אופיר כץ: אלכס, אמרת שאתם עובדים על זה – יש לקחת עוד נקודה בחשבון – יש אנשים שיש להם האפשרות לנסוע למקום העבודה בתחבורה ציבורית.

אופיר כץ: עולים על אוטובוס או רכבת, עולים תחנה אחת ונמצאים במקום העבודה, ולכן עדיף להם וחסכנו עוד רכב על הכביש וגם הם מרוויחים – לא משלמים הרבה מס.

אופיר כץ: אבל יש כאלה מהצפון או מהדרם שעובדים במרכז או בירושלים במשרדי הממשלה, ולהם להשתמש בתחבורה ציבורית, אין להם סיכוי להגיע ב-08:00 למשרדים.

אופיר כץ: אנחנו מתייחסים אליהם, גם למי שיש האפשרות וגם למי שאין האפשרות לנסוע בתחבורה ציבורית אנו מתייחסים אליהם אותו דבר.

אופיר כץ: גם זה, הנגישות של התחבורה הציבורית להגיע למקום העבודה, זה משהו שאנחנו צריכים לקחת בחשבון.

אופיר כץ: יש כאלה שהיו רוצים לוותר אבל אין להם כל כך ברירה.

אופיר כץ: גם לגבי הורדת ההפחתה, הבנתי שביקשת מהם להסיר את זה.

אופיר כץ: כמובן, אני בעד.

אופיר כץ: תודה.

אלכס קושניר: איתן פרנס.

איתן פרנס: תודה, אדוני.

איתן פרנס: אנחנו איגוד חברות אנרגיה ירוקה לישראל, רוצים לברך על כל מהלך שמעודד תחבורה ירוקה, אבל באותה נשימה להזכיר שבישראל היום יש רק כ-10,000 רכבים חשמליים.

איתן פרנס: רק השנה נכנסו רכבים שמתאימים בכלל לעובדים לליסינג, רכבים זולים עם טווחים של מאות קילומטרים, רק מתחילים.

איתן פרנס: אנחנו רק בתחילת התהליך.

איתן פרנס: כבר עכשיו אנחנו קוראים בעיתון כתבות על מס נסועה.

איתן פרנס: אנשים מגיעים לאולמות לקנות רכבים.

איתן פרנס: שואלים מה זה מס נסועה, ולא קונים.

איתן פרנס: חוזרים הביתה.

איתן פרנס: מי שקונה רכב חשמלי פתאום קורא בעיתון שיש מס קנייה על עמדת הטעינה, ומחר בבוקר מודיעים לו שהתייקרה לו העמדה.

איתן פרנס: זה לא ייתכן.

איתן פרנס: אנחנו חייבים ודאות, ואני פונה אליכם ועדת הכספים ומבקש מכם בדיוק מה שביקשתם – אנחנו חייבים לדעת שעובד שנכנס ובוחר ירוק, ממשיך לקבל אותה הטבה לכל תקופת ההתקשרות שלו.

איתן פרנס: בליסינג חשמלי זה יכול להיות גם ארבע שנים מלהבדיל מליסינג רגיל.

איתן פרנס: אנחנו חייבים ודאות כאן ולא לפגוע באנשים שבוחרים בירוק, וה-100 שקל שלוקחים היום מהיברידי, לוקחים מעשרות-אלפי רכבים.

איתן פרנס: מעבירים אותם לקופה קטנה של אולי מאות רכבים חשמליים שנכנסו והלוואי שנגיע לאלפי רכבי ליסינג חשמליים.

אלכס קושניר: אתייחס לסוגיה של מס על עמדות הטעינה.

אלכס קושניר: הנושא הזה עלה אתמול בתקשורת ואיתן העביר לי - בדקתי.

אלכס קושניר: יש שני סוגים של עמדות טעינה – אחד זה AC, מתח קבוע, והשני הוא מתח חלופי.

אלכס קושניר: המס נכון להיום לא מתייחס לעמדת טעינה כעדת טעינה אלא על הרכיב העיקרי שנמצא בו.

אלכס קושניר: אז ב-AC זה רכיב הבקרה ולכן על זה יש מס כרגע, והשני זה השנאי – שם אין מס.

אלכס קושניר: אני ביקשתי מאנשי מקצוע במשרד האוצר, לבחון את הסוגיה הזאת כדי לראות איך אנחנו משפרים את הנושא זה.

אלכס קושניר: לגבי מס נסועה, אני לא מתקרב אלינו בקרוב, וגם אם הוא כן יבוא, יהיה תחליף כזה או אחר.

אלכס קושניר: אנו בוועדת הכספים נשמור על כך שהשימוש ברכב החשמלי בהכרח יהיה זול יותר משימוש ברכב שמונע על דלק.

אלכס קושניר: ששי שדה, בבקשה.

ששי שדה: תודה, אדוני.

ששי שדה: אני מבקש לברך על כל מה שנאמר כאן על-ידי כל חברי הכנסת, בעיקר בהתוויה שלך, אדוני יושב-הראש.

ששי שדה: אני חושב שזה הכיוון הנכון.

ששי שדה: חבר הכנסת עודד פורר בקדנציה הקודמת הקים שדולה למען מס אמת והכנו אפילו הצעות חוק.

ששי שדה: אני חושב שזה מתחייב כי יש פה הרבה עיוותים וחוסר הגינות כלפי לא מעט קבוצות, דגש על הטכנאים.

ששי שדה: אנחנו גם בפגישה ברשות המיסים וגם לעודד הבאנו תמונות של טנדרים שמסריחים וגם מלאים בחומרי עבודה שאי-אפשר להיכנס אליהם אבל לא הצלחנו לקדם משהו, ואשמח אם אדוני יו"ר הוועדה והוועדה תיקח את זה על עצמה ותקדם את הנושא הזה, וכמה שיותר מהר יותר טוב כי יש פה עיוותים לאורך שנים.

ששי שדה: אם אפשר – אני יכול לתת פתרון למה שהציע חבר הכנסת אשר - הצעתי את זה גם אז לעודד – אם אנחנו עושים מיסוי לפי נסיעה בפועל, אם יש קודן ברכב שיכול לבדוק בדיוק כמה נסענו והמיסוי לפי קודן, לא משנה אם זה שבת או לא שבת.

אלכס קושניר: היות שאנחנו בוגרי הדיונים על מס גודש, ויודעים מה המשמעות של רכיב כזה ברכב מבחינת הפגיעה בפרטיות, מאוד בעייתי לעשות את זה.

אלכס קושניר: כמובן שזה הדבר האידיאלי, למסות כל קילומטר.

אלכס קושניר: לצערי הרב, כרגע זה לא ישים כי אין טכנולוגיה שמאפשרת מצד אחד לעקוב אחרי הקילומטראז' ומצד שני לשמור על הפרטיות.

אופיר כץ: מי מוחרג כיום משווי רכב – צבא, משטרה, שב"כ וכיבוי אש?

אלכס קושניר: זוכר שישבנו פה בדיונים על אגרת גודש ומנינו רשימה שלמה?

אלכס קושניר: זה פחות או יותר אותה רשימה.

אופיר כץ: אני שואל על שווי רכב.

אלכס קושניר: זה פחות או יותר רשימה מקבילה.

ששי שדה: אשמח להעביר לך.

אלכס קושניר: נטליה יכולה לענות?

אלכס קושניר: בבקשה.

נטליה מירנצוב: מי שמוחרג מהשווי זה רכב סיור מבצעי כלומר לא אוטומטית כל רכב משטרתי ולא אוטומטית כל רכב של מד"א, אלא כאלה שמשמשים לפעילות מבצעית, שיכולים להקפיץ אותם באמצע הלילה לטיפול במקרה.

ולדימיר בליאק: אבל יש גם רכב שמוגדר רכב עבודה, שלא חונה בחניה פרטית.

אופיר כץ: רכב של ניצב במשטרה למשל פטור או לא?

נטליה מירנצוב: רק אם הוא מחויב לפעילות סיור מבצעית.

ולדימיר בליאק: רכב שחונה בחנית המפעל מוגדר כרכב עבודה למיטב הבנתי.

שלומית ארליך: יש שם הגדרה שאומרת שרק בעת שמפעיל צ'קלאקה ומשמיע סירנה.

שלומית ארליך: תכף אמצא את זה בחקיקה.

אלכס קושניר: אין מילה נורמלית בעברית לצ'קלאקה?

גיא גולדמן: אנחנו מסכימים לארבע שנים, בנוגע לבקשות שהעלית, ולגבי השווי, להיברידי ולפלאג אין, הפחתת שווי שימוש של החשמלי ללא שינויים בהיברידי ובפלאג אין יש לה עלות זניחה ולכן אנחנו לא מתנגדים.

אלכס קושניר: תודה רבה.

אלכס קושניר: אמיר זלצברג, המשרד לאיכות הסביבה.

אמיר זלצברג: בעקבות ההודעה של גיא אני מוותר על זכותי.

אלכס קושניר: תודה.

אלכס קושניר: גיא, בבקשה.

גיא גולדמן: בתוקף סמכותי לפי סעיפים 2(2)(ב) ו-243 לפקודת מס הכנסה , ובאישור ועדת הכספים של הכנסת, אני מתקין תקנות אלה:

גיא גולדמן: בתקנות מס הכנסה (שווי השימוש ברכב) (הוראת שעה), התשע"ו–2015, בתקנה 1 – (1) בתקנת משנה (ב), אחרי "התש"ע-2009" יבוא "(להלן- יום התחילה האמור בתקנת משנה (ב))";

שלומית ארליך: תסביר למה זה נדרש.

גיא גולדמן: כי זה צו חדש.

גיא גולדמן: הוראת השעה פקעה, זה הוראות חדשות שמחליפות אותה.

גיא גולדמן: לכן יש כמה שינויים טכניים.

שלומית ארליך: אתה מדבר על תקנות מס הכנסה שהיו בשימוש, שבהן כבר היום בסעיפים הקטנים יש הפניה לסעיף קטן (ב).

שלומית ארליך: אתם מבקשים לקרוא לזה עכשיו "להלן יום התחילה האמור".

שלומית ארליך: מה שהיה קודם, שבכל סעיף קטן התייחסו לסעיף קטן (ב).

שלומית ארליך: למה להגדיר את זה?

גיא גולדמן: זה סיבות טכניות לחלוטין.

גיא גולדמן: מביאים אותו מתווה שהיה עד כה, בשינוי.

שלומית ארליך: אתה מבקש להכניס פה תיקון.

שלומית ארליך: תסביר למה אתה מבקש להכניס אותו, גם אם הוא טכני, מאיפה הוא נולד.

שלומית ארליך: למה צריך את התיקון הזה.

גיא גולדמן: יש פה התייחסות ליום התחילה לגבי היברידי של חישובים שונים שנעשו מ-2010.

שלומית ארליך: היום בתקנות מס הכנסה בסעיף 1ב כתוב: בתקופה שמיום י"ד בתמוז, 1 ביולי 2015, עד יום 31 בדצמבר 2021, יקראו לגבי עובד שהועמד לרשותו רכב שנרשם לראשונה לפני יום התחילה של תקנות מס הכנסה (שווי שימוש ברכב)(תיקון), התשע"א-2009- - - כיום התחילה.

שלומית ארליך: כבר היום בסעיפים הקטנים האחרים שמתייחסים לאותו תאריך מפנים ליום התחילה האמור בתקנת משנה (ב).

שלומית ארליך: למה עכשיו אתם מבקשים להגדיר את זה?

גיא גולדמן: יש יום התחילה לרכב היברידי, יש שתי אוכלוסיות של רכב היברידי ששונה לגביו המדיניות של שווי שימוש ב-2009, והמטרה היא לבצע הפחתה לשתי אוכלוסיות הרכבים ההיברידים, זו של החישוב הישן וזו של החישוב החדש.

גיא גולדמן: עכשיו אנחנו לא משנים בעקבות החלטת הוועדה, אבל 500 שקלים של הפחתה בשווי שימוש, יישאר.

שלומית ארליך: שואלת, למה אתם מבקשים להכניס את התיקון בפסקה (1)?

שלומית ארליך: למה לא להמשיך להפנות גם ביתר הפסקאות לתקנה ב?

גיא גולדמן: כי זה הנוסח שאושר בצורה.

גיא גולדמן: אין לו משמעות מהותית.

גיא גולדמן: אחרי תקנת משנה (ב) יבוא: "(ב1) בתקופה שמיום כ"ח בטבת התשפ"ב (1 בינואר 2022) עד יום י"ט בטבת התשפ"ד- - -

שלומית ארליך: אז תתקנו את זה.

שלומית ארליך: לבקשת היו"ר זה י"א בטבת התשפ"ד, 31 בדצמבר 2025.

גיא גולדמן: יקראו לגבי עובד שהועמד לרשותו רכב שנרשם לראשונה לפני יום התחילה האמור בתקנת משנה (ב), שסיווגו M1 או N1 כאמור בתקנה 271א(ד) לתקנות התעבורה ושהוא רכב משולב מנוע (hybrid), את הסכומים הנקובים בתוספת לתקנות העיקריות, בהפחתת 500 שקלים חדשים";

שלומית ארליך: זו פסקה שמתייחסת לרכב היברידי שנרשם לפני 1.1.2010.

שלומית ארליך: צריך לחשוב אם צריך אותה או מתקנים על גבי זה - ברמה הניסוחית, אם אנחנו צריכים לנסח את כל הפסקה מחדש או בפסקה הקיימת היום בתקנות אנחנו משנים את התאריך מדצמבר 21' לדצמבר 25'.

גיא גולדמן: נדון בזה אחר כך.

גיא גולדמן: זה לא מהותי.

גיא גולדמן: (3) אחרי תקנת משנה (ג) יבוא -: אחרי תקנת משנה ג יבוא: "(ג1) בתקופה שמיום כ"ח בטבת התשפ"ב (1 בינואר 2022)- - -

שלומית ארליך: עד י"א בטבת התשפ"ה – 31.12 - תכף נסתכל על התאריך.

גיא גולדמן: יקראו לגבי עובד שהועמד לרשותו רכב שנרשם לראשונה ביום התחילה האמור בתקנת משנה (ב) או אחריו, שסיווגו M1 או N1 כאמור בתקנה 271א(ד) לתקנות התעבורה, ושהוא רכב משולב מנוע (hybrid), את תקנה 2(א) לתקנות העיקריות, כאילו אחרי "מכפלה של 10 שקלים חדשים" בא "בהפחתת 500 שקלים חדשים";

שלומית ארליך: זה התשפ"ו.

גיא גולדמן: אחרי תקנת משנה (ד) יבוא: "(ד1) בתקופה שמיום- - -

שלומית ארליך: שנייה, זו פסקה שמתייחסת לרכב היברידי שנרשם אחרי 1.1.2010.

גיא גולדמן: בתקופה שמיום כ"ח בטבת התשפ"ב (1 בינואר 2022) עד יום י"א בטבת התשפ"ו (31 בדצמבר 2025), יקראו לגבי עובד שהועמד לרשותו רכב שנרשם לראשונה ביום התחילה האמור בתקנת משנה (ב) או אחריו, שסיווגו M1 או N1 כאמור בתקנה 271א(ד) לתקנות התעבורה, ושהוא רכב פלאג-אין, את תקנה 2(א) לתקנות העיקריות, כאילו אחרי "מכפלה של 10 שקלים חדשים" בא "בהפחתת אלף שקלים חדשים"; (ד2) בתקופה שמיום כ"ח בטבת התשפ"ב (1 בינואר 2022) עד יום י"א בטבת התשפ"ה, יקראו לגבי עובד שהועמד לרשותו רכב שנרשם לראשונה ביום התחילה האמור בתקנת משנה (ב) או אחריו, שסיווגו M1 או N1 כאמור בתקנה 271א(ד) לתקנות התעבורה, ושהוא רכב חשמלי, את תקנה 2(א) לתקנות העיקריות, כאילו אחרי "מכפלה של 10 שקלים חדשים" בא "בהפחתת 1,200 שקלים חדשים"; (בתקנה משנה (ה), במקום "בהתאם לתקנת משנה (ד) לא יהיה זכאי להפחתה בהתאם לתקנת משנה (ג)" יבוא "לפי תקנת משנה (ד) או (ד1 ) או (ד2), לא יהיה זכאי להפחתה לפי תקנת משנה (ג) או (ג1), לפי העניין".

גיא גולדמן: זה רק התאמה לפיצול הרכבים.

גיא גולדמן: יש שם החרגה של שווי שימוש.

שלומית ארליך: סעיף קטן (ה) אומר כבר היום שמי שהופחת לו הסכום לפי הפסקאות שמתייחסות לרכב היברידי לא יהיה כפל הפחתות.

גיא גולדמן: נכון.

גיא גולדמן: זו הבהרה של המובן מאליו שאין כפל הפחתות.

גיא גולדמן: תחילה.

גיא גולדמן: תחילתן של תקנות אלה ביום כ"ח בטבת התשפ"ב (1 בינואר 2022) (להלן-יום התחילה) והן יחולו על הכנסה שהופקה או נצמחה מיום התחילה או לאחריו.

שלומית ארליך: עכשיו התקנות לא קובעות החמרה אלא הפחתות בלבד ואתם מבקשים לאשר אותן בתחילה רטרואקטיבית של כמה ימים.

אלכס קושניר: תודה לרשות המיסים על שקיבלתם את בקשות הוועדה.

אלכס קושניר: אני מעלה להצבעה את תקנות מס הכנסה (שווי השימוש ברכב)(הוראת שעה), התשע"ו - 2015 (תיקון), התשפ"ב – 2021.

אלכס קושניר: בצירוף התיקונים שהתקבלו בוועדה.

אלכס קושניר: מי בעד התקנות?

אלכס קושניר: מי נגד?

אלכס קושניר: הצבעה בעד התקנות – פה אחד התקנות אושרו.

אלכס קושניר: התקנות התקבלו פה אחד.

אלכס קושניר: תודה רבה, הישיבה נעולה.